Langverwagte krageenheid Sondag geopen | Maroela Media
Medupi-kragstasie. Foto: ANA
Die kragnetwerk sal na verwagting Sondag 'n hupstoot kry wanneer eenheid ses van Eskom se nuwe Medupi-kragstasie in Lephalale, Limpopo, geopen word.
Die langverwagte eenheid sal amptelik deur pres. Jacob Zuma geopen word en ten minste 800 MW elektrisiteit tot die sukkelende kragnetwerk bydra. Die eenheid, die eerste van ses eenhede by die steenkool-aangedrewe kragstasie wat voltooi is, is in Maart met die nasionale netwerk gesinkroniseer en het sedertdien intensiewe toetsing ondergaan.
Medupi moes volgens beplanning reeds vier jaar gelede deel van die kragnetwerk gevorm het, maar bouwerk by die stasie is vertraag weens arbeidsonrus. Die vertragings het tot miljarde rande se ekstra koste gelei.
Gaste het Sondag sedert 07:00 by die kragstasie aangekom en is na 'n tent begelei wat vir die opening opgerig is. Verslaggewers is per vliegtuig van die Waterkloof Lugmagbasis na die kragstasie vervoer en sal 'n toer deur die massiewe bouperseel onderneem.
Klomp klaasvakies! Nie Medupi nie, maar wel: "Me-amsleepy"!
vir wat vier hulle die verleentheid deur nog fondse te vermors, as alles reg verloop het volgens plan was die netwerk nie in so n gemors nie, viva eskom
Dit bly tog 'n misterie hoe mense "nuwe uitbreidings" met groot makietie en trompetgeskal aankondig, en vir hulleself medaljes en prestasie bonusse toeken…..terwyl hulle nie in staat is om die onderhoud te doen op dit wat hulle in 1994 op 'n skinkbord gekry het nie??
Hulle moet feesvier want in Afrikatyd is dit nogal 'n prestasie om só gou die spulletjie aan die gang te kry en dan ook nog bruikbaar te maak. Nou kan dit krag lewer sonder onderhoud totdat Jan van Riebeeck weer 'n draai maak.
Intussen sit ek nou met pakke en pakke kerse wat nutteloos is.
As hulle ses eenhede gaan oprig, hoekom word die eerste een wat opgerig is nr ses genoem en nie nr een nie?